મહાત્મા ગાંધીજીની જન્મજયંતિની 150 મા વર્ષની ઉજવણીની તડામાર તૈયારીઓ ચાલી રહી છે. ગાંધીભૂમિમાં દરરોજ નશો કરેલી હાલતમાં શખ્સોને પોલીસ પકડી રહી છે. અને દારૂ સાથે પણ શખ્સો પકડાઈ રહ્યા છે પરંતુ હજુ પણ એવા શખ્સો જોવા મળે છે જે સવારથી જ દારૂનાં નશામાં ઘરની બહાર નીકળીને લથોડીયા ખાતા હોય છે અને આવા તત્વો સમાજમાં નિર્દોષ લોકોને પણ નુકસાન કરતા હોય છે. પોરબંદરમાં આવો જ એક કિસ્સો સામે આવ્યો છે. એક રીક્ષાચાલકે સવારમાં દારૂ ઢીંચીને રીક્ષા ચલાવી હતી અને ચોપાટી પાસે લથોડીયા ખાતા ખાતા રીક્ષા અથડાતા બચી હતી. પરંતુ આ રીક્ષા ચાલકે ચોપાટી ખાતે હાથી ગ્રાઉન્ડ પાસે એક વીજથાંભલામાં રીક્ષા અથડાવી હતી. જેથી રીક્ષાનો આગળનો કાચ ટૂટી ગયો હતો અને રીક્ષાચાલકને મોઢામાંથી લોહી વહી જતું હતું. આ ઘટના સર્જાતા ચોપાટી આસપાસનાં યુવાનો દોડી આવ્યા હતા અને 108 એમ્બ્યુલન્સને જાણ કરી હતી. 108 આવે તે દરમિયાન આ રીક્ષાચાલક દારૂના નશામાં બકબક કરતો હતો અને 108 આવતા લથોડીયા ખાતોખાતો એમ્બ્યુલન્સમાં બેસી ગયો હતો.